CELEX: 62015TN0520
Language: mt
Date: 2015-09-07 00:00:00
Title: Kawża T-520/15 P: Appell ippreżentat fis-7 ta’ Settembru 2015 minn Filip Mikulik mis-sentenza mogħtija mit-Tribunal għas-Servizz Pubbliku fil-25 ta’ Ġunju 2015 fil-Kawża F-67/14, Mikulik vs Il-Kunsill

26.10.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 354/51
            
         Appell ippreżentat fis-7 ta’ Settembru 2015 minn Filip Mikulik mis-sentenza mogħtija mit-Tribunal għas-Servizz Pubbliku fil-25 ta’ Ġunju 2015 fil-Kawża F-67/14, Mikulik vs Il-Kunsill
   (Kawża T-520/15 P)
   (2015/C 354/62)
   Lingwa tal-kawża: il-Franċiż
   
      Partijiet
   
   
      Appellant: Filip Mikulik (Praga, ir-Repubblika Ċeka) (rappreżentant: M. Velardo, avukat)
   
      Parti oħra fil-proċedura: Il-Kunsill tal-Unjoni Ewropea
   
      Talbiet
   
   
               —
            
            
               tannulla s-sentenza mogħtija fil-25 ta’ Ġunju 2015 fil-Kawża F-67/14, Filip Mikulik vs Il-Kunsill tal-Unjoni Ewropea u tiddeċiedi hija stess il-kawża;
            
         
               —
            
            
               alternattivament, tibgħat lura l-kawża quddiem it-Tribunal għas-Servizz Pubbliku;
            
         
               —
            
            
               tikkundanna lill-Kunsill għall-ispejjeż taż-żewġ istanzi.
            
         
      Aggravji u argumenti prinċipali
   
   Insostenn tal-appell tiegħu, l-appellant jinvoka tmien aggravji.
   
               1.
            
            
               L-ewwel aggravju bbażat fuq ksur tad-dritt tal-Unjoni u tal-prinċipji superjuri tad-dritt bħall-prinċipju ta’ amministrazzjoni tajba u l-prinċipju ta’ ugwaljanza fit-trattament, sa fejn il-Manwal ta’ Evalwazzjoni li jirrigwarda d-dispożizzjonijiet ġenerali ta’ implementazzjoni dwar l-evalwazzjoni ma huwiex applikabbli b’analoġija għall-proċedura ta’ evalwazzjoni tal-prestazzjonijiet ta’ uffiċjal bi prova matul il-ħatra tiegħu bħala uffiċjal permanenti.
            
         
               2.
            
            
               It-tieni aggravju bbażat fuq żnaturament tal-fatti u tal-provi, peress li t-Tribunal għas-Servizz Pubbliku (iktar ’il quddiem it-“TSP”) qies li l-kumpannija terza li konsulent tagħha kien involut fil-proċess ta’ evalwazzjoni tal-uffiċjal ma ratx kif il-pożizzjoni tiegħu setgħet tikkonsolida ruħha fi ħdan il-Kunsill.
            
         
               3.
            
            
               It-tielet aggravju bbażat fuq ksur tad-dritt tal-Unjoni u b’mod partikolari tal-ġurisprudenza dwar l-Artikolu 34 tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”), u tad-dmir ta’ premura, peress li t-TSP qies li l-perijodu ta’ prova u l-evalwazzjoni saru f’kundizzjonijiet normali, filwaqt li l-appellant kien ġie ssupervizzat u evalwat minn konsulenti esterni u ma setax jibbenefika mill-mentoring.
            
         
               4.
            
            
               Ir-raba’ aggravju bbażat fuq ksur tal-prinċipju ta’ ugwaljanza fit-trattament, sa fejn il-Kunsill ma applikax f’dan il-każ ir-regoli dwar il-mentoring previsti fil-linji ta’ gwida interni.
            
         
               5.
            
            
               Il-ħames aggravju bbażat fuq żnaturament tal-fatti u tal-provi, peress li t-TSP qies li l-mentoring u l-micromanagement ma humiex żewġ kunċetti separati abbażi tal-linji ta’ gwida interni.
            
         
               6.
            
            
               Is-sitt aggravju bbażat fuq ksur tad-dritt tal-Unjoni u b’mod partikolari tal-Artikolu 34 tar-Regolamenti tal-Persunal, peress li t-TSP qies li l-assenza li tintbagħat l-ewwel opinjoni lis-superjuri ġerarkiċi ma kinitx kuntrarja għal dan l-artikolu.
            
         
               7.
            
            
               Is-seba’ aggravju bbażat fuq żnaturament tal-fatti u tal-provi, peress li t-TSP ma vverifikax jekk l-opinjoni tal-Kumitat tar-Rapporti kinitx intbagħtet lis-superjuri ġerarkiċi fil-ħin.
            
         
               8.
            
            
               It-tmien aggravju bbażat fuq ksur tal-Artikolu 34 tar-Regolamenti tal-Persunal, peress li t-TSP qies li huwa ma setax jissostitwixxi lill-istituzzjoni fl-evalwazzjoni tal-prestazzjonijiet tal-appellant.